CELEX: 
Language: fi
Date: 2021-10-01 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2021/1529 täydentämisestä liittymistä valmistelevan tukivälineen (IPA III) erityistavoitteiden ja tuen temaattisten painopistealojen määrittämisen osalta

PERUSTELUT
            
            
               1.
                     DELEGOIDUN SÄÄDÖKSEN TAUSTA
            
            
               Liittymistä valmistelevan tukivälineen (IPA III) perustamisesta 15 päivänä syyskuuta 2021 annetussa Euroopan parlamentin ja neuvoston asetuksessa (EU) 2021/1529 vahvistetaan yleis- ja erityistavoitteet (3 artikla), tuen temaattiset painopistealat, joita käsitellään tarkemmin asetuksen liitteessä II, sekä asetuksen liitteessä I lueteltujen tuensaajien välisessä rajatylittävässä yhteistyössä myönnettävän tuen temaattiset painopistealat, joita käsitellään tarkemmin asetuksen liitteessä III. Asetusta olisi täydennettävä määrittämällä tiettyjä erityistavoitteita ja temaattisia painopistealoja sen 3 artiklan 3 kohdan a–m ja r alakohdassa sekä 4 kohdan a–j alakohdassa tarkoitettuihin toimiin liittyvälle yhteistyölle.
            
            
               2.
                     SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio on kuullut laajasti EU:n jäsenvaltioiden asiantuntijoita, jotka kannattivat yleisesti ottaen säädöksen sisältöä kahdessa kuulemista varten järjestetyssä kokouksessa. Tämän delegoidun asetuksen luonnos toimitettiin myös Euroopan parlamentille ja neuvostolle. Lisäksi sidosryhmiltä kerättiin huomautuksia delegoidun asetuksen luonnoksesta 26. heinäkuuta – 23. elokuuta sääntelyn parantamiseen pyrkivän palautemekanismin kautta. Huomautuksia saatiin neljältä taholta (kansainvälisiltä järjestöiltä ja kansalaisyhteiskunnan jäseniltä). 
            
            
               3.
                     DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidussa säädöksessä vahvistetaan asetuksen 3 artiklan 3 kohdan a–m ja r alakohdassa sekä 4 kohdan a–j alakohdassa tarkoitettuihin toimiin liittyvälle tuelle tietyt erityistavoitteet ja temaattiset painopistealat, joita käsitellään tarkemmin asetuksen liitteissä II ja III.
            
            
            
               KOMISSION DELEGOITU ASETUS (EU) …/…,
            
            
               annettu 1.10.2021,
            
            
               Euroopan parlamentin ja neuvoston asetuksen (EU) 2021/1529 täydentämisestä liittymistä valmistelevan tukivälineen (IPA III) erityistavoitteiden ja tuen temaattisten painopistealojen määrittämisen osalta  
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon liittymistä valmistelevan tukivälineen (IPA III) perustamisesta 15 päivänä syyskuuta 2021 annetun Euroopan parlamentin ja neuvoston asetuksen (EU) 2021/1529
                  1
                ja erityisesti sen 3 artiklan 6 kohdan, 
            
            
               sekä katsoo seuraavaa:
            
            
               (1)Asetuksen (EU) 2021/1529 liitteissä II ja III vahvistetaan tuen temaattiset painopistealat.
            
            
               (2)Erityistavoitteita ja tuen temaattisia painopistealoja olisi kehitettävä edelleen asetusta (EU) 2021/1529 täydentävillä lisäsäännöksillä.  
            
            
               (3)Tämä asetus kattaa tietyt asetuksen (EU) 2021/1529 3 artiklan 6 kohdassa tarkoitetut erityistavoitteet ja temaattiset painopistealat. 
            
         
         
            
               (4)Jotta voidaan varmistaa asetuksen (EU) 2021/1529 mukaisten ohjelmasuunnittelu‑ ja rahoituspäätösten hyväksyminen viipymättä, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Asetuksen (EU) 2021/1529 3 artiklan 3 kohdan a–m ja r alakohdassa ja 3 artiklan 4 kohdan a–j alakohdassa tarkoitettuihin toimiin liittyvän tuen erityistavoitteet ja temaattiset painopistealat esitetään tämän asetuksen liitteessä.
            
            
               2 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 1.10.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 330, 20.9.2021, s. 1.
               
            
      
    ---documentbreak--- 
      
         
         
            
               LIITE
            
            
            
               Asetuksen (EU) 2021/1529 (IPA III) 3 artiklan 6 kohdassa tarkoitetut ja asetuksen 3 artiklan 3 kohdan a–m ja r alakohdassa ja 3 artiklan 4 kohdan a–j alakohdassa tarkemmin esitetyt erityistavoitteet ja tuen temaattiset painopistealat, joista säädetään tässä delegoidussa asetuksessa, ovat seuraavat:
            
            
            
               (1)Perustetaan oikeusvaltion toteutumisen takaavat instituutiot ja edistetään niiden moitteetonta toimintaa varhaisessa vaiheessa ja vahvistetaan entisestään demokraattisia instituutioita
            
            
               a)luodaan riippumaton, vastuuvelvollinen, puolueeton, ammattimainen, epäpoliittinen ja tehokas oikeuslaitos, mukaan lukien seuraavien avulla: läpinäkyvät ja ansioihin perustuvat työhönotto-, arviointi- ja ylennysjärjestelmät ja tehokkaat kurinpitomenettelyt väärinkäytöstapauksissa; edistetään oikeudellista yhteistyötä; varmistetaan oikeuden saatavuus; 
            
            
               b)vahvistetaan perusvapauksia, mukaan lukien sananvapaus, tiedonvälityksen vapaus, kokoontumis- ja yhdistymisvapaus ja tietosuoja;
            
            
               c)edistetään ja suojellaan ihmisoikeuksia, mukaan lukien syrjimättömyys ja sukupuolten tasa-arvo, lapsen oikeudet, vähemmistöihin kuuluvien henkilöiden oikeudet; 
            
            
               d)edistetään ja vahvistetaan korruption torjuntaa;
            
            
               e)edistetään lainvalvontayhteistyötä ja tietojenvaihtoa; kehitetään tehokkaat välineet järjestäytyneen rikollisuuden, ihmiskaupan, pienaseiden ja kevyiden aseiden sekä huumausaineiden laittoman kaupan ja rahanpesun / terrorismin rahoituksen ehkäisyä ja torjuntaa varten; tuetaan yhteistyötä unionin kanssa terrorisimin torjunnan ja radikalisoitumisen estämisen alalla.
            
            
            
               (2)Vahvistetaan valmiuksia vastata muuttoliikkeen haasteisiin alueellisella ja kansainvälisellä tasolla ja vahvistetaan edelleen rajaturvallisuutta ja muuttoliikkeen hallintaa koskevia valmiuksia
            
            
               a)jaetaan asiaankuuluvia tietoja; 
            
            
               b)varmistetaan kansainvälisen suojelun saatavuus ja vahvistetaan turvapaikka-asioiden hallintaa;
            
            
               c)vahvistetaan valmiuksia rajaturvallisuuden, palauttamisen ja kotouttamisen aloilla ja tehostetaan toimia laittomaan muuttoliikkeeseen puuttumiseksi, mukaan lukien muuttajien salakuljetuksen torjunta; 
            
            
               d)puututaan pakkomuuttoon.
            
            
            
               (3)Vahvistetaan strategisia viestintävalmiuksia, mukaan lukien kansalaisille suunnattu viestintä EU:n jäsenyysehtojen täyttämisen edellyttämistä uudistuksista
            
            
               a) 
                     tuetaan edelleen riippumattoman ja moniarvoisen median ja medialukutaidon kehittämistä; 
            
         
         
            
               b)
                     lisätään valtion ja yhteiskunnan kykyä torjua disinformaatiota ja muita hybridiuhkien muotoja, mukaan lukien valmiuksien kehittäminen kyberturvallisuuden alalla.
            
            
               (4)Tehostetaan hyvää hallintotapaa ja uudistetaan julkishallinto sitä koskevien periaatteiden mukaisesti 
            
            
               a)vahvistetaan julkishallinnon uudistuskehyksiä, myös julkisten hankintojen alalla, parannetaan strategista suunnittelua, osallistavaa ja näyttöön perustuvaa politiikkaa ja lainsäädännön kehittämistä; 
            
            
               b)lisätään virkamieskunnan ammattimaisuutta ja epäpoliittisuutta vakiinnuttamalla meritokratian periaatteet; 
            
            
               c)edistetään läpinäkyvyyttä ja vastuuvelvollisuutta, mukaan lukien tietojen julkinen saatavuus; 
            
            
               d)parannetaan palvelujen laatua ja toimitusta, mukaan lukien tarkoituksenmukaiset hallintomenettelyt ja yhteentoimivat ja kansalaiskeskeiset sähköiset viranomaispalvelut; 
            
            
               e)vahvistetaan julkista varainhoitoa ja hyvälaatuista tilastointia. 
            
            
            
            
               (5) Vahvistetaan finanssipolitiikan ja talouden hallintaa 
            
            
               a)tuetaan talouden uudistusohjelmien toteuttamista ja systemaattista yhteistyötä talouspolitiikan perusteista kansainvälisten rahoituslaitosten kanssa sekä vahvistetaan talousalan instituutioita; 
            
            
               b)kehitetään valmiuksia lisätä makrotalouden vakautta ja sosiaalista yhteenkuuluvuutta;
            
            
               c)tuetaan kestävää kehitystä ja asteittaista kehittymistä toimivaksi markkinataloudeksi;
            
            
               d)edistytään asteittain kohti Länsi-Balkanin yhteisiä alueellisia markkinoita.
            
            
            
               (6)Vahvistetaan hyvien naapuruussuhteiden, alueellisen vakauden ja keskinäisen yhteistyön kaikkia ulottuvuuksia
            
            
            
               (7)Parannetaan unionin ja sen kumppaneiden valmiuksia estää konflikteja, rakentaa rauhaa ja vastata kriisiä edeltäviin ja kriisin jälkeisiin tarpeisiin
            
            
               a)edistetään ihmisten välistä verkostoitumista, sovittelua, rauhanrakentamista ja luottamusta lisääviä toimenpiteitä, varhaisvaroittamista ja konfliktiriskianalyyseja, aloitteita, joilla edistetään sovittelua, siirtymäkauden oikeusjärjestelyjä, totuuden löytämistä, korjaavia toimia ja takeita siitä, etteivät aiemmat ongelmat toistu; 
            
            
               b)tuetaan turvallisuutta ja kehitystä tukevien valmiuksien kehittämistä.
            
         
         
            
            
               (8)Parannetaan kansalaisjärjestöjen ja työmarkkinaosapuolten, myös ammattialajärjestöjen, valmiuksia, riippumattomuutta ja moniarvoisuutta
            
            
               a)parannetaan kansalaisjärjestöjen valmiuksia, riippumattomuutta ja moniarvoisuutta ja lisätään kansalaisjärjestöjen, myös nuorisojärjestöjen, vaikutusmahdollisuuksia alue- ja paikallistasolla; 
            
            
               b)lujitetaan työmarkkinaosapuolia, myös ammattialajärjestöjä; 
            
            
               c)kannustetaan unionissa ja tuensaajamaissa toimivien organisaatioiden välistä verkostoitumista kaikilla tasoilla, jotta ne voivat käydä tehokasta vuoropuhelua julkisten ja yksityisten toimijoiden kanssa.
            
            
            
               (9)Edistetään tuensaajien sääntöjen, normien, politiikkojen ja käytäntöjen, mukaan lukien julkiset hankinnat ja valtiontukisäännöt, lähentämistä unionin vastaaviin sääntöihin, normeihin, politiikkoihin ja käytäntöihin
            
            
            
               (10)Edistetään sukupuolten tasa-arvoa ja naisten ja tyttöjen voimaannuttamista 
            
            
               a)luodaan suotuisammat edellytykset naisten ja tyttöjen oikeuksien toteutumiselle; 
            
            
               b)torjutaan sukupuoleen perustuvan väkivallan kaikkia muotoja, syrjintää ja eriarvoisuutta;
            
            
               c)tuetaan naisten ja tyttöjen tasavertaista osallistumista ja johtajuutta muun muassa politiikassa ja päätöksenteossa;
            
            
               d)tuetaan sukupuolitietoista budjetointia.
            
            
            
               (11)Parannetaan koulutuksen ja elinikäisen oppimisen piiriin pääsyä ja niiden laatua kaikilla tasoilla ja tarjotaan tukea kulttuurille, luoville aloille ja urheilulle
            
            
               a)edistetään tasapuolista pääsyä laadukkaaseen varhaiskasvatukseen sekä alempaan ja ylempään perusasteen koulutukseen ja parannetaan perustaitojen opetusta; 
            
            
               b)nostetaan koulutustasoa, torjutaan aivovuotoa, vähennetään koulunkäynnin keskeyttämistä ja parannetaan opettajankoulutusta; 
            
            
               c)kehitetään ammatillisen koulutuksen järjestelmiä ja edistetään työssä oppimiseen perustuvia järjestelmiä työmarkkinoille siirtymisen helpottamiseksi, myös vammaisten henkilöiden osalta;
            
            
               d)parannetaan korkeakoulutuksen ja tutkimuksen laatua ja tarkoituksenmukaisuutta; 
            
            
               e)kannustetaan alumnitoimintaan; 
            
         
         
            
               f)parannetaan pääsyä elinikäisen oppimisen piiriin ja tuetaan investointeja koulutukseen ja esteettömään koulutusinfrastruktuuriin erityisesti alueellisten erojen kaventamiseksi ja kaikille ryhmille avoimen osallistavan koulutuksen edistämiseksi myös esteetöntä digitaaliteknologiaa hyödyntämällä;
            
            
               g)tehostetaan yhteistyötä kulttuurin ja urheilun aloilla ja luovilla aloilla. 
            
            
            
               (12)Edistetään laadukkaita työpaikkoja ja työmarkkinoille pääsyä 
            
            
               a)torjutaan korkeaa työttömyyttä ja passiivisuutta tukemalla varsinkin nuorten, naisten, pitkäaikaistyöttömien ja kaikkien työmarkkinoilla aliedustettuina olevien ryhmien kestävää työmarkkinoille integroitumista; 
            
            
               b)tuetaan laadukkaiden työpaikkojen luomista ja työmarkkinasääntöjen ja normien tehokasta noudattamista; 
            
            
               c)tuetaan sukupuolten tasa-arvoa ja nuorisoa, edistetään työllistettävyyttä ja tuottavuutta, työntekijöiden ja yritysten valmentamista muutokseen, työmarkkinaosapuolten vuoropuhelun vakiinnuttamista sekä työmarkkinoiden instituutioiden, kuten julkisten työvoimapalvelujen ja työsuojeluviranomaisten, uudistamista ja tehostamista.
            
            
               (13)Edistetään sosiaalista suojelua ja osallisuutta ja torjutaan köyhyyttä
            
            
               a)uudistetaan sosiaaliturvajärjestelmiä, jotta niillä voidaan tarjota vaikuttava, tehokas ja riittävä suoja kaikissa elämänvaiheissa; 
            
            
               b)tuetaan siirtymistä laitoslähtöisestä hoidosta perhe- ja yhteisölähtöisiin hoitomuotoihin;
            
            
               c)edistetään sosiaalista osallisuutta ja yhtäläisiä mahdollisuuksia sekä torjutaan epätasa-arvoa ja köyhyyttä;
            
            
               d)integroidaan romanien kaltaisia marginalisoituneita ryhmiä;
            
            
               e)torjutaan kaikenlaista syrjintää;
            
            
               f)parannetaan kohtuuhintaisten, kestävien ja korkealaatuisten palvelujen, kuten varhaiskasvatuksen, asumisen, terveydenhoidon, perussosiaalipalvelujen ja pitkäaikaishoidon, saatavuutta muun muassa uudistamalla sosiaaliturvajärjestelmiä.
            
            
               (14)Suojellaan ympäristöä ja parannetaan ympäristön laatua
            
            
               a)puututaan ympäristön tilan heikkenemiseen ja pysäytetään biologisen monimuotoisuuden köyhtyminen;
            
            
               b)edistetään maa- ja meriekosysteemien ja luonnonvarojen säilyttämistä ja kestävää hoitoa;
            
            
               c)investoidaan ilmanlaatuun, vesi- ja jätehuoltoon ja kestävään kemikaalihallintaan;
            
            
               d)edistetään resurssitehokkuutta sekä kestävää kulutusta ja tuotantoa ja torjutaan ympäristön pilaantumista;
            
            
               e)tuetaan siirtymistä vihreään talouteen ja kiertotalouteen, edistetään kasvihuonekaasupäästöjen vähentämistä, parannetaan ilmastokestävyyttä sekä edistetään ilmastotoimien hallinnointia ja niistä tiedottamista ja energiatehokkuutta;
            
         
         
            
               f)edistetään politiikkoja, joilla tuetaan siirtymistä resurssitehokkaaseen, turvalliseen, kestävään ja vähähiiliseen talouteen ja parannetaan energiatehokkuutta ja katastrofien sietokykyä sekä niiden ehkäisemistä, niihin valmistautumista ja toimintaa katastrofitilanteissa.
            
            
               (15)IPA III -välineen edunsaajien välisen rajatylittävän yhteistyön temaattiset painopistealat
            
            
               a)edistetään työllisyyttä, työvoiman liikkuvuutta sekä sosiaalista ja kulttuurista osallisuutta yli rajojen;
            
            
               b)suojellaan ympäristöä ja edistetään ilmastonmuutokseen sopeutumista ja ilmastonmuutoksen hillintää, riskien ehkäisyä ja hallintaa ja uusiutuvien energialähteiden käyttöä; 
            
            
               c)edistetään kestävää liikennettä ja parannetaan julkista infrastruktuuria;
            
            
               d)tuetaan digitaalitaloutta ja -yhteiskuntaa;
            
            
               e)tuetaan matkailua, erityisesti kestävää matkailua, sekä säilytetään ja edistetään kulttuuri- ja luonnonperintöä;
            
            
               f)investoidaan nuoriin, urheiluun, koulutukseen ja osaamiseen;
            
            
               g)tuetaan paikallis- ja aluehallintoa ja parannetaan paikallis- ja alueviranomaisten suunnittelu- ja hallinnollisia valmiuksia;
            
            
               h)edistetään sovittelua ja siirtymäkauden oikeusjärjestelyjä koskevia rajatylittäviä aloitteita;
            
            
               i)parannetaan kilpailukykyä, liiketoimintaympäristöä sekä pienten ja keskisuurten yritysten, kaupan ja investointien kehittämistä;
            
            
               j)panostetaan tutkimukseen, teknologian kehittämiseen, innovointiin ja digitaaliteknologiaan.